钦定古今图书集成/方舆汇编/职方典/第1403卷 > 桂林府古迹考 府志
## 钦定古今图书集成/方舆汇编/职方典/第1403卷 > 桂林府古迹考 府志

本府。〈临桂县附郭。〉

子城　在漓江西。周三里十八步，高一丈二尺。唐李靖筑，有门四：南曰腾仙，东曰东江，西旧揭“静江” 军额，西南曰顺庆，旧揭“桂州” 额。见《风土记》。古外城　周三十里，高三丈二尺。唐蔡袭筑，有门八：曰怀威，曰肃清，曰朝京，即夹城之一门也。曰龙堂，曰阳亭，曰通波，曰伏波，曰洗马。今遗址尚存。

夹城　在外城之北，周六七里。唐光启中，都督陈环筑“独秀峰” 及今谓“桂岭” ，皆在此城之中。廛市亦盛，大略包山并江以为固。遗址今多不存。汉城　在临桂县，遗址尚存。

外城　方六里，宋余靖平侬寇后筑。有门六：南曰宁远，北曰迎恩，西二曰平秩，曰利正，东二曰行春，其一即子城之东江门也。王安石有《记》。榕树门　即古南门，在总府东、府学前。杨基诗“榕树城门却倒垂” ，即此也。相传为唐时所筑。门上植榕一株，岁久根蒂生，跨门外，盘错至地，若天成焉，因得今名。元至正间，其树忽憔悴，平章唐元公祭之，旬馀，枝叶复茂，人以为异。明洪武十八年屠城，凡旧南城皆毁，惟此门至今独存。按《通志》：“郡人祀关壮缪侯于上。”

废“始安郡基　” 在桂林府学。

蒙古字学　在字民坊。宋延祐丁巳，总管梁国栋以廨为学，设教授、学正各一员，明罢之。“宣成书院　” 额宋理宗御书。在桂林县学。按：明

《一统志》：“在府治北。” 宋景定间，经略朱祀孙以、张栻、吕祖谦俱尝游此，因请于朝祀之。理宗书额赐焉，盖合二公之谥以为名。洪武初，以其地为临桂县学。正统间，复建于学之西。

废贡院　按《通志》：即旧学地，居腾仙门之西南，鲍同有记。

靖江王宫室　在府东城内。明洪武三年建，封其兄南昌王之子朱文正。

皇清康熙二十年，改为“贡院。”

颜延之故宅　，在独秀山下，又有“读书亭” ，后为“兴福寺” ，今废。

宋之问故宅　，在府城南二里，即元山观，后名真山观。按柳开《元山观记》以为之问左迁，爱其清致，卜为轩榭。之问殁，夫人孙氏以为观。后五十馀年，夫人族弟仓部郎中成来为御史，命开作记，大略如此。

赵观文故宅　，在石城西，旧址为临桂县学。虞使君故宅　，在雉山下。虞讳沇，字叔子，管守雷州，盖北客也，避地于此。桂人东方彦以其地畀之卜筑。尚书孙觌诗有“万山环立，二水交流” 之句，一时士大夫留题甚众，如副使陈兖、经略李弥大、枢密路允迪，酬唱凡四篇。考诗意，则虞氏已北归，而茅庐尚存。后为榛莽地，仍主于陈矣。

漱玉亭　在龙岩后，宋守黄仲建，以岩泉琤。如漱玉，故名。

超然亭　在西峰，今废。按《通志》，折彦质诗有“叠峰断续天容缺，高喦萦纡地势悭” 之句。

拱北亭　《府志》无。按《明一统志》，“在府城都司后，景泰五年建。”

诸葛亭　在宝积山绝顶，或曰“珠合。” 明都指挥使耿良建，塑武侯像于中，所据最高。桂城之景，一览可尽。明成化二十一年，太监刘昶重修。仰高亭　旧楼祀关侯，在府学南榕树门上。明正德间，御史张钺题为“应奎楼。” 嘉靖四年，御史谢汝仪与提学佥事唐胄改今名。

朝阳亭　在水月洞上。宋乾道间，僧了元建，张孝祥《记》。

梅雪亭　在府园中。宋韩廷玉建，张南轩扁今名。

拱极亭　旧名“粤亭” ，在叠彩岩石洞之北，久废。至元丁丑，宪司经历郭思诚仍故复构。明正德间，太监傅伦复建，宗玺《记》。

望江亭　在风峒山叠彩楼右。太监傅伦建。有诗：“山色拂云青，溪光照空碧。构亭倚风峒，超然意自适。惟有江南趣，怪石生奇特。公暇一披图，万物皆默默。” 杨铨诗：“亭开半山青，伫看一江碧。云水相萦涵，鱼鸢各自适。明眸纵遐观，徐步立孤特。宇宙春茫茫，欲语成默默。” 刘颖诗：“长天莹如蓝，大江静澄碧。迥若元化初，杳” 然众心适。周览际八荒，俯视藐孤特。欲语无是人，云归山默默。

訾家洲亭　在城东二里。唐元和十二年，御史中丞裴行立建，柳宗元《记》。

南熏亭　在府城北虞山之左。宋张栻建。杨铨诗：“春郊积雨霁，日夕山气佳。揽衣撷芳芷，陈词在重华。寂寂凤鸟声，盈盈桃李花。韶音间稀歇，空洞临水涯。隔叶鸣黄鹂，大泽生龙蛇。九疑望巉绝，苍梧云正赊。僻壤遇神化，六合千载家。风气蔼文物，雨露深桑麻。腐儒谬行役，系处真匏瓜。良材竟何济，率物身且遐。临夏问豺狼，焉能化虫沙。举目瞻北辰，日月行西斜。陟亭上高峰，贯月随虚槎。南风一时发，聊解吾民嗟。” 按《明一统志》，亭后毁于兵，元平章也儿吉尼重建。怡云亭　在龙隐岩左。成化庚子，御史戴中、梅江副总兵白玉建，久废。正德壬辰，御史舒晟重建。

禊亭　在雉山之下。宋经略使张南轩建。有《诗》：“一曲清江正可怜，隔江新竹露涓涓。好风吹我曲肱梦，起看飞云渡碧天。” 今废，故址尚存。瑞莲亭　在医学西院。廉访司经历郭思诚建。至元乙亥，学前莲池开，有并头者，因以名亭。烂柯亭　旧在隐山棋盘洞前，今废。

阳亭　旧在阳城，瞰阳江，今废。南轩《仲春过阳亭》诗：“亭古危临岸，林幽巧近城。烟容随雨住，花片著溪清。春色已如许，客怀谁与倾。亭前几株树，满意欲敷荣。”

桂林馆　在府治西。汪应辰记。

谯楼　在阳桥北大街中。

储书楼　在府城西南隅，“桂林书院后。”

逍遥楼　在府城东。《寰宇记》云：“轩楹重叠𫖯望。”

山川。唐考功郎王俊《登楼》诗云：“胜日登楼望，山川一半春。” 即此也。颜鲁公大书“逍遥楼” 三字，石刻尚存，旧在城东路。中元乙亥，宪司经历李思诚命录事段尧移其楼前楹。平章也儿吉尼《新城》牌亦在楼下。洪武三十年，为风雨所坏，后复于故基。元宪副伯秃鲁丁诗：“身世云霄上，飘然思不穷。晴山排翠闼，暮霭閟琳” 宫。牧笛残云外，渔歌落照中。《蓬莱》凝望眼，隐隐海霞红。

湘南楼　在东江门上，宋李彦弼记。

南楼　在转运使便厅前。宋张栻《记》。

叠彩楼　在风峒山，去城北二、三里许。

明远楼　按《明一统志》：在府治，元建，虞集作记。五咏堂　在读书岩下，观察使李昌夔建，今废，基尚存。按《明一统志》在独秀山前。以刘宋颜延之有《五君咏》，故名。宋守孙览有记。

安乐堂　在城东，盖元时所置，以疗病军者。内设司病官并医士，岁给官价买药修制。凡军有疾，皆医治于内。

八桂堂　按《明一统志》：“在府治，宋守范成大建，李彦弼有记。”

平易堂　　　清简堂　“按《明一统志》” ：“俱在府治。”

雪观　在城上东北隅，今废。宋长卿有记。无倦斋　在经略使厅事西，今废。张南轩有记。马王台　，在叠彩山顶，五代马賨建，遗址尚存。独秀台　，在城上府治西北。

熙春台　旧在《八桂台》后。

望月台　旧在《訾家洲》。以上四台，今废。

圆通阁　，在东江门外，今为“观音堂。”

青萝阁　在雉山寺。宋孙觌诗：“蛮村避谤三年过，野寺寻僧半日闲。小树吹香花漠漠，断崖漱碧水潺潺。桄榔树底秋声满，柏子烟中午梦还。便拟买舟随钓叟，一蓑烟雨系苍湾。”

藏圭阁　“旧在宣成书院” ，今废。

沦漪阁　按《明一统志》：在府城南。宋陶弼诗：“谈笑沦漪阁，藤花竹叶间。易醒江上酒，难画雨中山。”

棠阴阁　按《明一统志》“在府城上。”

泛渌阁　按“《明一统志》在府治。”

奎文阁　按《明一统志》：“在府学后，元时建。” 石棋坪　在隐山朝阳洞内。孙抗诗“片石充棋局” ，即此也。

《仙人迹　》一在刘仙岩，一在伏波岩。

兴安县

兴安古城　在县治西北隅，址尚存。县东二里亦有古城。柳子厚《全义县北门记》即此地也。今居民亦以“全义” 名坊。又县北三十里，亦有古城，曰上城、东城、西城、北城，今莫知所始。

秦城　在县西，周四十里。旁有秦王庙，盖始皇二十三年筑，以限越者。今城废庙存。曹辅诗：“海穷山尽尚南征，髀肉消残只自惊。回首长安八千里，此中那得有秦城。”

临源城　在县南乡廖仙井旁，遗址尚存。黄城　在县西五十里，遗址尚存。

唐承裕宅　在县北。五代时，承裕避地，因家于此。旧有山市数十家，里人呼其处为“唐家宅。” 清风亭　在县西三里桥侧。

听松轩　在城中

素位轩　在县治内，知县周凤翔建，解缙《记》。灵川县

灵川旧县治　，在县东南五里，今为民居。旧学基　在县西吕仙山东。至元二十一年，迁于县南大象山之西。至元二十九年，复徙今地。银江马站　旧名东江站，在县东。元至元间，镇南王征交趾所设者。今半为民居，半为学舍。梳流亭　，在滑石铺十里。按《通志》，今圮。

阳朔县

阳朔古城　在县西十五里。父老传云，“农隙时，尝教阅民兵于此。” 今废。

古乐州城　在县南二十里白面村山下。唐武德间，置乐州于此。今迁于平乐。

古归义县　，在县西十五里。

坝州古城　，按《县志》：“在县西十五里，乡民农隙常教阅其中。”

旧儒学　按《县志》，“隋唐及宋初皆在县西独秀山下” ，即今俗呼学宅是也。

白竹寨巡司　按《县志》，“在县西二十五里，嘉靖四十五年裁。”

旧古祚驿　在县北十里古祚堡。明洪武间，知县韩政甫建。正统二年，知县万霁迁分司左。新林驿　在县南十五里独秀岩之后。相传分

隶归义县。《贞观》初，并入阳朔。寻裁。

葡萄驿　按《县志》“在县北四十里，明洪武二年建，正统二年裁。” 即今葡萄墟是也。

河泊所　按《县志》，“在县东二里，明洪武十四年设，寻裁。”

金鳌洲　按《县志》，即东洲，在县治对江，即学前。一字文星案：其形似金鳌，因以名洲。

唐曹邺宅　在县北一里。详《读书岩》。

曹公书院　曹祠部故宅，在县治北鹿山下，后即故址建立书院，寻废为“慈光寺。”

文昌阁　按“《明一统志》，在县西，元时建。”

鉴山阁　在县南一里许。

读书楼　按《通志》：“在黉宫左，今废。” 按《明一统志》：“即万云亭遗址，明洪武间建。”

凌虚亭　按《通志》，在县治北溪边。

仙人亭　在都满村孨山头，旧有仙人亭，亭内列石桌。唐时刘道人尝于石桌弹琴，后仙去。曹邺有《听琴》诗云：“曾于清海独闻蝉，又向空庭夜听泉。不似斋头人静处，秋声长在七条弦。” 仙人棋　，在棋岩山。相传仙人尝对局手谈。今岩内犹置棋盘，有棋子可奕。徐祯卿尝言：“仙人好博奕，时下幽岩中一片苍苔石，落花长” 自红。蜻蚨泉　，在北极宫旁。故老传云：“明万历间，蜻蚨涌出，流于溪石之上。” 如淳曰：“钱乃财源，利于民也。” 宿老云：“为丰登之兆。” 其后果应。

锣鼓石　在思明里古罗山下有石鼓山，高数百丈，中少纡。又有石锣山，壁立云端，每阴雨则闻山中有锣鼓声。山上有“西南彝莫氏墓。” 《永宁州》。

古田古城　，在州南三十里。父老传云：“四山湾抱，若城垒然” ，因名。

永福县

理定废县　在县境。陈兴安县，隋省理定，乃唐复置也。宋迁治于青音驿。元迁治于权塘驿。明省入，置永福。

王世则宅　在县凤巢山之阳，详凤巢山下。陶澄故宅　按《县志》，在龙溪村，遗址尚存。七贤书院　按《县志》，在锦桥里星江洞。相传宋进士七人，一时皆登显宦，遗址尚存。

秧清书舍　按《县志》，在马芒山下。

西园　按《县志》，邑人张守约建，在城外西隅。月山岩　按《县志》，在锦桥里罗锦墟。

甘泉　按《县志》：“在东郊外，泉水清沁甘美，烹茗香味独异。旧有甘泉亭遗址尚存。”

状元井　按《县志》“在儒学前。水清味美，为邑城风水攸关。常须疏通，勿使淤塞。”

李公马蹄迹　按《县志》在毛峒里马潭庙河畔石上，今蹄迹尚存。

凤山玉液　按《县志》：“隋大业间，双凤来巢山上，宋初复至，事闻于朝，凿巢下石，得美玉，遂成液池，至今莹润不竭。”

《鹤沼金莲　》按《县志》“在县西城外。旧传池产黄边莲，花时有双鹤来栖，人以为瑞。”

文明塔　按《县志》“在县西南五里镇县水口，邑人张守约刱建。”

义宁县

屐齿痕　在县智惠江口石矶上。江口有英显公之庙，石矶高丈馀，长阔各五、六尺，其上平坦莹洁，屐痕宛然可观。

全州

越王城　，按《通志》：在州西南。吴交州刺史赖恭兵出零陵，憩越城以却步骘，即此。《水经》云：湘水南五十里谓之始峤，为越城岭云。按《明一统志》，在兴安县越城岭西南。

零陵郡故城　，在州北七十八里，今全州三十里，地名“梅潭” ，城址壕堑尚存。

湘源县城　，在郡西七里。天福四年改名“青湘” ，周显德三年迁于城内，即今柘桥旧城。

洮阳县城　，在州北三十五里。汉属零陵，隋开皇九年废，今改“州滩。”

清湘县　在零陵郡城北。明洪武九年省之，今“长盈仓” 即其址也。

“背山亭　” 在州治旁。

甲亭　在湘山岭，城西二里许。

欣欣亭　按《通志》，“宋李天异有诗三首，今废。” 静观亭　在育德亭左。

咏归亭　在柳山育德亭上。按《明一统志》有清湘书院，在北二里。宋守林岊因柳开读书之地，筑室馆上。后守程渝请赐额，赵必愿增大之。魏了翁“记。” 明永乐间重修，又创讲堂及育德、咏归、杏坛、有本四亭，为士子游息之所。

熙熙亭　在率性堂右，宋嘉定郡守林岊建。又有“晚静亭” ，在莲池上。

《秋高亭　》在柳山阳。

濯缨亭　在盘石。按《明一统志》在州西。宋折彦质诗：“澄练正萦槛，高屏近拥门。偏宜云惨淡，更好月黄昏。”

《有本亭　》在柳山中。

露胜亭　在湘山半峰间，全之最佳处。明正德甲戌，郡守顾璘建。

甲峰亭　在学明伦堂后，宋王禹偁建。

寸月亭　在学左。张矿诗：“石梯百折云气间，髯龙飞舞松声寒。高堂虚迥庭草绿，一池天影浮琅玕。山中寸月在何许，人指江湾浅浅处。更无圆缺任阴晴，炯炯孤光自朝暮。”

俟贤亭　在柳山之阳。光莹高爽，石壁巉岩。明正德间，郡守顾璘修建。有诗：“古人不可作，高亭难复俟。赭衣供弁税，寂寞循良事。白日照闾阎，凭高堕清泪。春风杂花底，何因见驯雉。”

朝京馆　在州城北十里。宝祐五年，郡守梁均建，赵希《记》。

“桂山草堂　” ：在桂山之麓。明弘治六年，宗室静庵规聪建。

夫子燕居堂　旧在柳山，宋郡守赵必愿建。元初毁于兵，明州守韩忠复建。

率性堂　在柳侯祠后。其地高厂三面，远眺数里，此山水之极佳处也。宋守赵必愿建。

双松堂　在州治中。黄山谷诗：“文殊堂下松，永日如鸣琴。我登双松堂，时步双松阴。中有寂寞人，安禅无古今。”

《读书堂　》《在柳山》之阳。

楚南伟观楼　又名高秋楼，宋陈岘建，有诗：“平生足迹穷遐陬，一览寰宇湘南州。西楼悬崖玉溪曲，南望耿极苍梧愁。夹崖牢落孰慰意，千峰倒影三江流。千里脉络兹要地，志趣端与江山投。群峰四绕立碧玉，辉映林薄如雕镂。龙蟠虎骤互起伏，天作地涌非凡俦。蛟蚌依约半洲渚，远明天霁来归舟。湖南素号清绝地，一旦呈露如神谋。作成奇英易旧观，俗化遂与邹鲁侔。寄语后来牧民者，共保佳致遗千秋。” 《柳开》诗：“洗尽蛮烟几案空，登临直见楚山雄。坐当鸿鹄高飞处，身在乾坤灏气中。木落有情瞻北阙，霜轻无梦入西风。凭栏自是蓬瀛客，独对潇湘兴未穷。” 湘门楼　即州城南门楼，先郡守蒋季仲建，后坏，郡守彭杰重修，宋吴泰《记》。

水月楼　旧在城西二里慈恩寺傍，宋端平甲午，徙于恩德乡古雷峒，去城一十五里。

全宁楼　旧名“逍遥” ，在州学后，佥事袁凯移置于城上。

万象阁　在州境中，宋王次张有《记铭》。

背山阁　在州治之傍。杨万里记。

“碧梧台　” 在湘山书院。《林岊记》。

璜溪书院　按《通志》：“在恩乡大田，有石刻孔圣遗像。”

明经院　按《通志》，在建乡，宋知州邓公立。盍簪亭　按《通志》，在北关外，今废。

揽翠亭　按《通志》“在镇湘门，今废。”

翠光亭　按《通志》“在能仁寺，今废。”

雩亭　按《通志》“在镇湘门外，今废。”

魁瑞亭　按《通志》，“在洮阳驿莲花池，今圮。” 昇平亭　按《通志》，“在昇乡文家桥，今圮。”

聚贤亭　按《通志》“在昇乡宜湘市，今废。”

田心亭　按《通志》“在平塘” ，今废。

广济亭　按《通志》“在黄沙渡” ，今圮。

镇湘亭　按《通志》，“在宜湘渡” ，今废。

双梅堂　按《通志》“在治北。”

仁寿堂　按《通志》，“在燕堂中” ，今圮。

中和堂　按《通志》：“在厅事西” ，今废。

近民堂　按《通志》：“在厅事东” ，今废。

翔凤楼　按《通志》：“在郡学北，明天顺间佥事袁凯建，正德甲戌顾璘重建。”

镇湘楼　按《通志》：“旧名湘春楼，即郡城大南门。” 宋州守陈岘诗：“极目渺寒岭，蔚起矗云露。千岩耸翠碧，两水横练素。古寺带林薄，渔艇依野渡。” 卷烟阁　按《明一统志》，“宋守刘学裘建。” 柳开诗：“疏箔卷烟雾，明眸望泬寥。渔翁江上立，指我在丹霄。”

稽古阁　按《明一统志》“在州学。”

湘春楼　按：《明一统志》“在州治西。”

环秀堂　按《明一统志》：“在州圃中，宋王安中书额，刘岑作记。”

万桂堂　按《明一统志》“在州学东。”

依绿亭　按《明一统志》：“在州圃中。宋守陈岘诗：‘修林平沼久荒埃，招领春风一笑回，净扫莓苔分径岸，賸添桃李结亭台’。”

登春台　按《明一统志》：“在柳山侧，上有熙熙亭，宋守林岊建”

朝京馆　按《明一统志》：“在州北门外，宋守梁均建。”

宜湘馆　按《明一统志》在州东。

孝诚斋　按：“《明一统志》在州学。”

灌阳县

四友堂　在县治西隅。宋淳祐中，县令黄子成建。江万里《记》，今圮。

爱道亭　按《通志》在台山顶，今圮。

观澜亭　按《通志》“在爱道亭南” ，今圮。

皆春亭　按《通志》“在观澜亭南” ，今圮。

北亭　按：《通志》“在县北二里” ，今圮。

玉楼山亭　在县西。州守顾璘建，今废。